## El Consell i la Universitat de València impulsen l’avaluació per competències en els processos selectius de la Generalitat

*** La Generalitat és l’única administració que avalua competències generals des de 2022
* El nou conveni, dotat amb 50.000 euros, reforça la millora i validació científica de les proves selectives**

El Ple del Consell ha aprovat el conveni de col·laboració entre la Generalitat i la Universitat de València, a través de l’Institut d’Investigació en Psicologia dels Recursos Humans, Desenrotllament Organitzacional i Qualitat de Vida Laboral (Idocal), per a avançar en la investigació, disseny i sistematització de les competències generals aplicades als processos de selecció del personal funcionari.

La Generalitat és actualment l’única administració pública a Espanya que avalua competències generals de manera efectiva en els seus processos selectius de funcionaris de carrera, una pràctica pionera que es va implantar en 2022 i que ha permés incorporar ferramentes més modernes, objectives i ajustades a les demandes reals dels llocs de treball.

El conveni, amb una dotació de 50.000 euros, permetrà reforçar la base científica d’este model mitjançant actuacions d’investigació sobre els perfils professionals, la validesa predictiva i la fiabilitat de les proves d’avaluació de competències.

La Conselleria de Justícia i Administració Pública considera prioritari que l’atracció i selecció de talent es realitze amb metodologies que valoren no solament els coneixements teòrics, sinó també les capacitats analítiques, la resolució de problemes, la comunicació i les destreses professionals necessàries per a afrontar els reptes de la transformació i modernització de la gestió pública.

Amb este acord, la Generalitat fa un pas nou cap a un model de selecció basat en el talent, la igualtat d’oportunitats i la professionalització de l’ocupació pública, reafirmant el seu compromís amb una administració més eficaç, innovadora i centrada en les persones.

Fecha: 04/11/2025